বঙ্গকন্যা মহান শেখ হাসিনা যদি তার দৃষ্টিতে দেশের ভালোর জন্য এবডো, প্রোডা আইন করেন দেশবাসীর বলার কী আছে? গণতন্ত্রের হিসেবে সংখ্যাতত্ত্বের ভিত্তিতে মহান সংসদে তার এক শ’ ভাগ ক্ষমতা আছে। আমাদের দেশে এখন মহান শব্দটির ব্যবহার বেড়েই চলেছে। বলতে হবে মহান সংসদ, মহান বাহিনী, মহান আদালত, মহান রাষ্ট্রপতি, মহান বঙ্গমাতা, মহান বঙ্গপিতা, মহান বঙ্গভ্রাতা ও দেশবাসী চালু করতে পারেন। মুঘল বাদশাহরা, রোমের সিজাররা, মিসরের ফেরাউনরা নানা ধরনের সম্মানসূচক খেতাব ব্যবহার করতেন। ব্রিটিশ আমলেও এই নিয়ম ছিল। পাকিস্তান আমলেও ছিল। বাংলাদেশেও আছে। কয়েক দিন আগে এক ভদ্র বাঙালি মহান ভারত থেকে ‘পদ্মভূষণ’ খেতাব নিয়ে এসেছেন। বাঙালি বললাম এ কারণে যে, তিনি বাংলাদেশী হতে চান না। এখন বাংলাদেশের সব নাগরিকের পাসপোর্টে নাগরিকত্বের জায়গায় লেখা আছে বাংলাদেশী। কিন্তু সেমিনারে, আলোচনায়, প্রবন্ধ-নিবন্ধে তারা বাঙালিত্ব জাহির করতে চান। এমনকি আমাদের মহান প্রধানমন্ত্রী ও রাষ্ট্রপতির পাসপোর্টেও বাংলাদেশী লেখা রয়েছে। নিজেকে বাঙালি বলে জাহির করার এর পক্ষে তাদের যুক্তি বিজেপির হিন্দুত্ব বা হিন্দুত্বের মতো। আমি বহুবার বলেছি ভৌগোলিক কারণে আমাদের পরিচয় বাংলাদেশী। সংস্কৃতি সাহিত্যে ও ভাষার কারণে আমরা বাঙালি। জগতের ৩০ কোটি বাঙালি সবার স্বাধীন দেশ নেই। তাদের অনেকেই ভারতীয় বাঙালি, ভাষা হিন্দি, সংস্কৃতি ভারতীয় বাঙালিয়ানা, ধর্মীয়ভাবেও তারা সবাই বেদ উপনীষদ বা গীতায় বিশ্বাস করেন না।